(30)

It-Taqsima B hija sostitwita b’dan li ġej: “TAQSIMA B REKWIŻITI TAL-AWTORITÀ 145.B.005 Ambitu Din it-taqsima tistabbilixxi l-kundizzjonijiet għat-twettiq tal-kompiti ta’ ċertifikazzjoni, sorveljanza u infurzar kif ukoll ir-rekwiżiti tas-sistema amministrattiva u ta’ ġestjoni li għandhom jiġu segwiti mill-awtorità kompetenti li tkun responsabbli għall-implimentazzjoni u l-infurzar tat-Taqsima A. 145.B.115 Dokumentazzjoni tas-sorveljanza L-awtorità kompetenti għandha tipprovdi l-atti leġiżlattivi, l-istandards, ir-regoli, il-pubblikazzjonijiet tekniċi, u d-dokumenti relatati kollha lill-persunal rilevanti sabiex dan ikun jista’ jwettaq il-kompiti tiegħu u jaqdi r-responsabbiltajiet tiegħu. 145.B.120 Mezzi ta’ konformità (a) L-Aġenzija għandha tiżviluppa mezzi ta’ konformità aċċettabbli (“AMC”) li jistgħu jintużaw biex tiġi stabbilita l-konformità mar-Regolament (UE) 2018/1139 u mal-atti delegati u ta’ implimentazzjoni tiegħu. (b) Jistgħu jintużaw mezzi ta’ konformità alternattivi biex tiġi stabbilita l-konformità ma’ dan ir-Regolament. (c) L-awtoritajiet kompetenti għandhom jinfurmaw lill-Aġenzija dwar kwalunkwe mezz ta’ konformità alternattiv użat mill-organizzazzjonijiet taħt is-sorveljanza tagħhom jew minnhom stess biex tiġi stabbilita l-konformità ma’ dan ir-Regolament. 145.B.125 Informazzjoni lill-Aġenzija (a) L-awtorità kompetenti tal-Istat Membru għandha tinnotifika lill-Aġenzija f’każ ta’ kwalunkwe problema sinifikanti bl-implimentazzjoni tar-Regolament (UE) 2018/1139 u tal-atti delegati u ta’ implimentazzjoni tiegħu fi żmien 30 jum minn meta l-awtorità tkun saret konxja tal-problemi. (b) Mingħajr preġudizzju għar-Regolament (UE) Nru 376/2014 u għall-atti delegati u ta’ implimentazzjoni tiegħu, l-awtorità kompetenti għandha tipprovdi lill-Aġenzija mill-aktar fis possibbli bi kwalunkwe informazzjoni sinifikanti għas-sikurezza li tirriżulta mir-rapporti tal-okkorrenzi maħżuna fil-bażi tad-data nazzjonali skont l-Artikolu 6(6) tar-Regolament (UE) Nru 376/2014. 145.B.135 Reazzjoni immedjata għal problema ta’ sikurezza (a) Mingħajr preġudizzju għar-Regolament (UE) Nru 376/2014 u għall-atti delegati u ta’ implimentazzjoni tiegħu, l-awtorità kompetenti għandha timplimenta sistema biex tiġbor, tanalizza u xxerred kif xieraq l-informazzjoni dwar is-sikurezza. (b) L-Aġenzija għandha timplimenta sistema biex tanalizza kif xieraq kwalunkwe informazzjoni rilevanti dwar is-sikurezza li tkun waslet u, mingħajr dewmien żejjed, tipprovdi lill-awtorità rilevanti tal-Istati Membri u lill-Kummissjoni bi kwalunkwe informazzjoni, inklużi rakkomandazzjonijiet jew azzjonijiet korrettivi li għandhom jittieħdu, li dawn ikunu jeħtieġu biex jirreaġixxu fil-ħin għal problema ta’ sikurezza li tkun tinvolvi prodotti, parts, apparati, persuni jew organizzazzjonijiet li jkunu soġġetti għar-Regolament (UE) 2018/1139 u għall-atti delegati u ta’ implimentazzjoni tiegħu. (c) Malli tirċievi l-informazzjoni msemmija fil-punti (a) u (b), l-awtorità kompetenti għandha tieħu miżuri adegwati biex tindirizza l-problema ta’ sikurezza. (d) L-awtorità kompetenti għandha tinnotifika minnufih il-miżuri meħuda skont il-punt (c) lill-persuni jew lill-organizzazzjonijiet kollha li jeħtieġ li jikkonformaw magħhom skont ir-Regolament (UE) 2018/1139 u l-atti delegati u ta’ implimentazzjoni tiegħu. L-awtorità kompetenti għandha tinnotifika wkoll dawk il-miżuri lill-Aġenzija u, meta tkun meħtieġa azzjoni kombinata, lill-Istati Membri l-oħrajn ikkonċernati. 145.B.200 Sistema ta’ ġestjoni (a) L-awtorità kompetenti għandha tistabbilixxi u żżomm sistema ta’ ġestjoni, li bħala minimu tinkludi: (1) politiki u proċeduri dokumentati li jiddeskrivu l-organizzazzjoni tagħha, u l-mezzi u l-metodi li tuża biex tistabbilixxi l-konformità mar-Regolament (UE) 2018/1139 u mal-atti delegati u ta’ implimentazzjoni tiegħu. Il-proċeduri għandhom jinżammu aġġornati, u jservu bħala d-dokumenti ta’ ħidma bażiċi f’dik l-awtorità kompetenti għall-kompiti relatati kollha tagħha; (2) għadd suffiċjenti ta’ persunal biex iwettaq il-kompiti tiegħu u jaqdi r-responsabbiltajiet tiegħu. Għandu jkun hemm sistema fis-seħħ biex tiġi ppjanata d-disponibbiltà tal-persunal sabiex tiġi żgurata t-tlestija xierqa tal-kompiti kollha; (3) persunal li jkun kwalifikat biex iwettaq il-kompiti allokati lilu u li jkollu l-għarfien u l-esperjenza meħtieġa u jirċievi taħriġ inizjali u rikorrenti biex jiżgura l-kontinwità tal-kompetenza; (4) faċilitajiet adegwati u akkomodazzjoni f’uffiċċji għall-persunal biex iwettaq il-kompiti allokati lilu; (5) funzjoni għall-monitoraġġ tal-konformità tas-sistema ta’ ġestjoni mar-rekwiżiti rilevanti, u tal-adegwatezza tal-proċeduri, inkluż l-istabbiliment ta’ proċess ta’ awditu intern u ta’ proċess ta’ ġestjoni tar-riskji għas-sikurezza. Il-monitoraġġ tal-konformità għandu jinkludi sistema ta’ feedback tas-sejbiet tal-awditu lill-maniġment superjuri tal-awtorità kompetenti biex tiġi żgurata l-implimentazzjoni ta’ azzjonijiet korrettivi kif ikun meħtieġ; (6) persuna jew grupp ta’ persuni li jkollhom responsabbiltà lejn il-maniġment superjuri tal-awtorità kompetenti għall-funzjoni ta’ monitoraġġ tal-konformità. (b) L-awtorità kompetenti għandha, għal kull qasam ta’ attività, inkluż is-sistema ta’ ġestjoni, taħtar persuna waħda jew aktar bir-responsabbiltà ġenerali għall-ġestjoni tal-kompitu/i rilevanti. (c) L-awtorità kompetenti għandha tistabbilixxi proċeduri għall-parteċipazzjoni fi skambju reċiproku tal-informazzjoni u tal-assistenza kollha meħtieġa ma’ kwalunkwe awtorità kompetenti oħra kkonċernata, kemm jekk mill-istess Stat Membru kif ukoll jekk minn Stati Membri oħrajn, inkluż dwar: (1) is-sejbiet kollha indikati u kwalunkwe azzjoni ta’ segwitu meħuda bħala riżultat tas-sorveljanza ta’ persuni u organizzazzjonijiet li jwettqu attivitajiet fit-territorju ta’ Stat Membru, iżda ċċertifikati mill-awtorità kompetenti ta’ Stat Membru ieħor jew mill-Aġenzija; (2) informazzjoni li tirriżulta minn rapportar tal-okkorrenzi obbligatorju u volontarju kif meħtieġ minn 145.A.60. (d) Kopja tal-proċeduri relatati mas-sistema ta’ ġestjoni u tal-emendi tagħhom għandha tkun disponibbli għall-Aġenzija għall-fini tal-istandardizzazzjoni. 145.B.205 Allokazzjoni ta’ kompiti lil entitajiet kwalifikati (a) L-awtorità kompetenti tista’ talloka kompiti relatati maċ-ċertifikazzjoni inizjali jew mal-kontinwità tas-sorveljanza tal-organizzazzjonijiet, soġġetti għar-Regolament (UE) 2018/1139 u għall-atti delegati u ta’ implimentazzjoni tiegħu, lil entitajiet kwalifikati. Meta talloka l-kompiti, l-awtorità kompetenti għandha tiżgura li din tkun: (1) stabbiliet sistema fis-seħħ biex tivvaluta inizjalment u kontinwament jekk l-entità kwalifikata tikkonformax mal-Anness VI tar-Regolament (UE) 2018/1139. Dik is-sistema u r-riżultati tal-valutazzjonijiet għandhom jiġu dokumentati; (2) stabbiliet ftehim bil-miktub mal-entità kwalifikata, approvat miż-żewġ partijiet fil-livell tal-ġestjoni xieraq, li jistabbilixxi: (i) il-kompiti li għandhom jitwettqu; (ii) id-dikjarazzjonijiet, ir-rapporti u r-rekords li għandhom jiġu pprovduti; (iii) il-kundizzjonijiet tekniċi li għandhom jiġu ssodisfati meta jitwettqu dawn il-kompiti; (iv) il-kopertura tar-responsabbiltà relatata; (v) il-protezzjoni mogħtija lill-informazzjoni miksuba meta jitwettqu dawn il-kompiti. (b) L-awtorità kompetenti għandha tiżgura li l-proċess ta’ awditu intern u l-proċess ta’ ġestjoni tar-riskji għas-sikurezza stabbiliti skont il-punt 145.B.200(a)(5) ikunu jkopru l-kompiti ta’ ċertifikazzjoni u ta’ kontinwità tas-sorveljanza kollha mwettqa mill-entità kwalifikata f’isimha. 145.B.210 Bidliet fis-sistema ta’ ġestjoni (a) L-awtorità kompetenti għandu jkollha sistema fis-seħħ biex tidentifika l-bidliet li jaffettwaw il-kompetenza tagħha li twettaq il-kompiti tagħha u taqdi r-responsabbiltajiet tagħha kif iddefinit fir-Regolament (UE) 2018/1139 u fl-atti delegati u ta’ implimentazzjoni tiegħu. Dik is-sistema għandha tippermetti lill-awtorità kompetenti tieħu l-azzjoni li tkun meħtieġa biex tiżgura li s-sistema ta’ ġestjoni tagħha tibqa’ adegwata u effettiva. (b) L-awtorità kompetenti għandha taġġorna fil-ħin is-sistema ta’ ġestjoni tagħha biex tirrifletti kwalunkwe bidla fir-Regolament (UE) 2018/1139 u fl-atti delegati u ta’ implimentazzjoni tiegħu sabiex tiżgura l-implimentazzjoni effettiva tiegħu. (c) L-awtorità kompetenti għandha tinnotifika lill-Aġenzija bi kwalunkwe bidla li tkun qed taffettwa l-kompetenza tagħha li twettaq il-kompiti tagħha u taqdi r-responsabbiltajiet tagħha kif previst fir-Regolament (UE) 2018/1139 u fl-atti delegati u ta’ implimentazzjoni tiegħu. 145.B.220 Żamma tar-rekords (a) L-awtorità kompetenti għandha tistabbilixxi sistema ta’ żamma tar-rekords li tippermetti l-ħżin adegwat, l-aċċessibbiltà u t-traċċabbiltà affidabbli ta’: (1) il-politiki u l-proċeduri dokumentati tas-sistema ta’ ġestjoni; (2) it-taħriġ, il-kwalifiki u l-awtorizzazzjonijiet tal-persunal tagħha; (3) l-allokazzjoni tal-kompiti, li tkopri l-elementi meħtieġa mill-punt 145.B.205, kif ukoll id-dettalji tal-kompiti allokati; (4) il-proċessi ta’ ċertifikazzjoni u ta’ kontinwità tas-sorveljanza tal-organizzazzjonijiet ċertifikati, inkluż: (i) l-applikazzjoni għal ċertifikat tal-organizzazzjoni; (ii) il-programm ta’ kontinwità tas-sorveljanza tal-awtorità kompetenti, inklużi l-valutazzjonijiet, l-awditi u r-rekords tal-ispezzjonijiet kollha; (iii) iċ-ċertifikat tal-organizzazzjoni, inkluż kwalunkwe bidla fih; (iv) kopja tal-programm ta’ sorveljanza, li telenka d-dati meta jkunu dovuti l-awditi u meta jkunu twettqu l-awditi; (v) kopji tal-korrispondenzi formali kollha; (vi) rakkomandazzjonijiet għall-ħruġ jew għall-kontinwazzjoni ta’ ċertifikat, dettalji tas-sejbiet u azzjonijiet meħuda mill-organizzazzjonijiet biex jagħlqu dawk is-sejbiet, inklużi d-data tal-għeluq, l-azzjonijiet ta’ infurzar u l-osservazzjonijiet; (vii) kwalunkwe valutazzjoni, awditu u rapport ta’ spezzjoni maħruġ minn awtorità kompetenti oħra skont il-punt 145.B.300(d); (viii) kopji tal-MOEs jew tal-manwali tal-organizzazzjoni kollha, u ta’ kwalunkwe emenda fihom; (ix) kopji ta’ kwalunkwe dokument ieħor approvat mill-awtorità kompetenti; (5) dokumenti li jappoġġaw l-użu ta’ mezzi ta’ konformità alternattivi; (6) informazzjoni dwar is-sikurezza pprovduta f’konformità mal-punt 145.B.125 u miżuri ta’ segwitu; (7) l-użu ta’ dispożizzjonijiet ta’ salvagwardja u flessibbiltà f’konformità mal-Artikolu 70, mal-Artikolu 71(1) u mal-Artikolu 76(4) tar-Regolament (UE) 2018/1139. (b) L-awtorità kompetenti għandha żżomm lista taċ-ċertifikati tal-organizzazzjoni kollha li din tkun ħarġet. (c) Ir-rekords kollha msemmija fil-punti (a) u (b) għandhom jinżammu għal perjodu minimu ta’ 5 snin, soġġetti għal-liġi applikabbli dwar il-protezzjoni tad-data. (d) Ir-rekords kollha msemmija fil-punti (a) u (b) għandhom ikunu disponibbli, fuq talba, għal awtorità kompetenti ta’ Stat Membru ieħor jew għall-Aġenzija. 145.B.300 Prinċipji tas-sorveljanza (a) L-awtorità kompetenti għandha tivverifika: (1) il-konformità mar-rekwiżiti li jkunu applikabbli għall-organizzazzjonijiet, qabel jinħareġ ċertifikat tal-organizzazzjoni; (2) il-kontinwità tal-konformità mar-rekwiżiti applikabbli tal-organizzazzjonijiet li din tkun iċċertifikat; (3) l-implimentazzjoni ta’ miżuri ta’ sikurezza xierqa b’mandat mill-awtorità kompetenti f’konformità mal-punti 145.B.135(c) u (d). (b) Din il-verifika għandha: (1) tkun appoġġata minn dokumentazzjoni maħsuba speċifikament biex tipprovdi lill-persunal responsabbli għas-sorveljanza bi gwida biex iwettaq il-funzjonijiet tiegħu; (2) tipprovdi lill-organizzazzjonijiet ikkonċernati bir-riżultati tal-attivitajiet ta’ sorveljanza; (3) tkun ibbażata fuq valutazzjonijiet, awditi u spezzjonijiet u, jekk ikun meħtieġ, spezzjonijiet mhux imħabbra; (4) tipprovdi lill-awtorità kompetenti bl-evidenza meħtieġa f’każ li tkun meħtieġa azzjoni ulterjuri, inklużi l-miżuri previsti fil-punt 145.B.350. (c) L-awtorità kompetenti għandha tistabbilixxi l-ambitu tas-sorveljanza stabbilita fil-punti (a) u (b) filwaqt li tqis ir-riżultati ta’ attivitajiet ta’ sorveljanza preċedenti u l-prijoritajiet tas-sikurezza. (d) Jekk il-faċilitajiet ta’ organizzazzjoni jkunu jinsabu f’aktar minn Stat wieħed, l-awtorità kompetenti, kif iddefinita fil-punt 145.1, tista’ taqbel li l-kompiti ta’ sorveljanza jitwettqu mill-awtorità(jiet) kompetenti tal-Istat(i) Membru/i fejn ikunu jinsabu l-faċilitajiet, jew mill-Aġenzija għall-faċilitajiet li jkunu jinsabu barra minn territorju li għalih l-Istati Membri jkunu responsabbli skont il-Konvenzjoni ta’ Chicago. Kwalunkwe organizzazzjoni li tkun soġġetta għal dan il-ftehim għandha tiġi infurmata bl-eżistenza tiegħu u bl-ambitu tiegħu. (e) Għal kwalunkwe attività ta’ sorveljanza li titwettaq f’faċilitajiet li jkunu jinsabu fi Stat Membru għajr fejn l-organizzazzjoni jkollha s-sede prinċipali tagħha, l-awtorità kompetenti, kif iddefinit fil-punt 145.1, għandha tinforma lill-awtorità kompetenti ta’ dak l-Istat Membru qabel twettaq kwalunkwe awditu jew spezzjoni fuq il-post tal-faċilitajiet. (f) L-awtorità kompetenti għandha tiġbor u tipproċessa kwalunkwe informazzjoni meqjusa bħala meħtieġa għat-twettiq tal-attivitajiet ta’ sorveljanza. 145.B.305 Programm ta’ sorveljanza (a) L-awtorità kompetenti għandha tistabbilixxi u żżomm programm ta’ sorveljanza li jkopri l-attivitajiet ta’ sorveljanza meħtieġa mill-punt 145.B.300. (b) Il-programm ta’ sorveljanza għandu jqis in-natura speċifika tal-organizzazzjoni, il-kumplessità tal-attivitajiet tagħha, ir-riżultati ta’ attivitajiet preċedenti ta’ ċertifikazzjoni jew ta’ sorveljanza, jew tat-tnejn li huma, u għandu jkun ibbażat fuq il-valutazzjoni tar-riskji assoċjati. Dan għandu jinkludi, f’kull ċiklu ta’ ppjanar tas-sorveljanza: (1) valutazzjonijiet, awditi u spezzjonijiet, inkluż, kif ikun xieraq: (i) valutazzjonijiet tas-sistema ta’ ġestjoni u awditi tal-proċessi; (ii) awditi tal-prodotti ta’ kampjun rilevanti tal-manutenzjoni mwettqa mill-organizzazzjoni; (iii) kampjunar tar-reviżjonijiet tal-ajrunavigabbiltà mwettqa; (iv) spezzjonijiet mhux imħabbra; (2) laqgħat imsejħa bejn il-maniġer responsabbli u l-awtorità kompetenti biex jiġi żgurat li ż-żewġ partijiet jibqgħu informati dwar il-kwistjonijiet sinifikanti kollha. (c) Iċ-ċiklu ta’ ppjanar tas-sorveljanza ma għandux jaqbeż l-24 xahar. (d) Minkejja l-punt (c), iċ-ċiklu ta’ ppjanar tas-sorveljanza jista’ jiġi estiż għal 36 xahar jekk l-awtorità kompetenti tkun stabbiliet li matul l-24 xahar preċedenti: (1) l-organizzazzjoni tkun uriet li hija kapaċi tidentifika b’mod effettiv il-perikli għas-sikurezza tal-avjazzjoni u tiġġestixxi r-riskji assoċjati; (2) l-organizzazzjoni tkun uriet kontinwament il-konformità mal-punt 145.A.85 u li għandha kontroll sħiħ fuq il-bidliet kollha; (3) ma tkun inħarġet l-ebda sejba tal-livell 1; (4) l-azzjonijiet korrettivi kollha jkunu ġew implimentati fil-perjodu ta’ żmien aċċettat jew estiż mill-awtorità kompetenti kif previst fil-punt 145.B.350. Minkejja l-punt (c), iċ-ċiklu ta’ ppjanar tas-sorveljanza jista’ jkompli jiġi estiż għal massimu ta’ 48 xahar jekk, minbarra l-kundizzjonijiet previsti fil-punti (d)(1) sa (4), l-organizzazzjoni tkun stabbiliet, u l-awtorità kompetenti tkun approvat, sistema kontinwa effettiva għar-rapportar lill-awtorità kompetenti dwar il-prestazzjoni tas-sikurezza u l-konformità regolatorja tal-organizzazzjoni nnifisha. (e) Iċ-ċiklu ta’ ppjanar tas-sorveljanza jista’ jitqassar jekk ikun hemm evidenza li l-prestazzjoni tas-sikurezza tal-organizzazzjoni tkun naqset. (f) Il-programm ta’ sorveljanza għandu jinkludi rekords tad-dati meta jkunu dovuti l-valutazzjonijiet, l-awditi, l-ispezzjonijiet u l-laqgħat, u meta l-valutazzjonijiet, l-awditi, l-ispezzjonijiet u l-laqgħat ikunu twettqu b’mod effettiv. (g) Mat-tlestija ta’ kull ċiklu ta’ ppjanar tas-sorveljanza, l-awtorità kompetenti għandha toħroġ rapport ta’ rakkomandazzjoni dwar il-kontinwazzjoni tal-approvazzjoni, li jirrifletti r-riżultati tas-sorveljanza. 145.B.310 Proċedura ta’ ċertifikazzjoni inizjali (a) Malli tirċievi applikazzjoni minn organizzazzjoni għall-ħruġ inizjali ta’ ċertifikat, l-awtorità kompetenti għandha tivverifika l-konformità tal-organizzazzjoni mar-rekwiżiti applikabbli. (b) Laqgħa mal-maniġer responsabbli tal-organizzazzjoni għandha tissejjaħ mill-inqas darba matul l-investigazzjoni għaċ-ċertifikazzjoni inizjali biex jiġi żgurat li dik il-persuna tifhem ir-rwol u r-responsabbiltà tagħha. (c) L-awtorità kompetenti għandha tirreġistra s-sejbiet maħruġa, l-azzjonijiet ta’ għeluq kif ukoll ir-rakkomandazzjonijiet kollha għall-ħruġ taċ-ċertifikat. (d) L-awtorità kompetenti għandha tikkonferma mal-organizzazzjoni bil-miktub is-sejbiet kollha indikati matul il-verifika. Għaċ-ċertifikazzjoni inizjali, is-sejbiet kollha jridu jiġu kkoreġuti għas-sodisfazzjon tal-awtorità kompetenti qabel ikun jista’ jinħareġ iċ-ċertifikat. (e) Meta tkun sodisfatta li l-organizzazzjoni tikkonforma mar-rekwiżiti applikabbli, l-awtorità kompetenti għandha: (1) toħroġ iċ-ċertifikat kif stabbilit fl-Appendiċi III “Formola 3-145 tal-EASA” f’konformità mas-sistema ta’ klassijiet u klassifikazzjonijiet prevista fl-Appendiċi II; (2) tapprova formalment l-MOE. (f) In-numru ta’ referenza taċ-ċertifikat għandu jiġi inkluż fiċ-ċertifikat tal-Formola 3-145 tal-EASA b’mod speċifikat mill-Aġenzija. (g) Iċ-ċertifikat għandu jinħareġ għal perjodu mhux limitat. Il-privileġġi u l-ambitu tal-attivitajiet li l-organizzazzjoni tkun approvata li twettaq, inkluż kwalunkwe limitazzjoni kif ikun applikabbli, għandhom jiġu speċifikati fit-termini tal-approvazzjoni mehmuża maċ-ċertifikat. (h) Sabiex l-organizzazzjoni tkun tista’ timplimenta bidliet mingħajr approvazzjoni minn qabel tal-awtorità kompetenti f’konformità mal-punt 145.A.85(c), l-awtorità kompetenti għandha tapprova l-proċedura tal-MOE rilevanti li tistabbilixxi l-ambitu ta’ dawn il-bidliet u tiddeskrivi kif dawn il-bidliet se jiġu ġestiti u nnotifikati lill-awtorità kompetenti. 145.B.330 Bidliet — organizzazzjonijiet (a) Malli tirċievi applikazzjoni għal bidla li tkun tirrikjedi approvazzjoni minn qabel, l-awtorità kompetenti għandha tivverifika l-konformità tal-organizzazzjoni mar-rekwiżiti applikabbli qabel toħroġ l-approvazzjoni. (b) L-awtorità kompetenti għandha tistabbilixxi l-kundizzjonijiet li taħthom l-organizzazzjoni tkun tista’ topera matul il-bidla sakemm l-awtorità kompetenti ma tiddeterminax li ċ-ċertifikat tal-organizzazzjoni jkun jeħtieġ li jiġi sospiż. (c) Meta tkun sodisfatta li l-organizzazzjoni tikkonforma mar-rekwiżiti applikabbli, l-awtorità kompetenti għandha tapprova l-bidla. (d) Mingħajr preġudizzju għal kwalunkwe miżura ta’ infurzar addizzjonali, jekk l-organizzazzjoni timplimenta bidliet li jkunu jirrikjedu approvazzjoni minn qabel mingħajr ma tkun irċeviet l-approvazzjoni tal-awtorità kompetenti skont il-punt (c), l-awtorità kompetenti għandha tqis il-ħtieġa li tissospendi, tillimita jew tirrevoka ċ-ċertifikat tal-organizzazzjoni. (e) Għal bidliet li ma jkunux jirrikjedu approvazzjoni minn qabel, l-awtorità kompetenti għandha tinkludi r-reviżjoni ta’ dawn il-bidliet fil-kontinwità tas-sorveljanza tagħha f’konformità mal-prinċipji stabbiliti fil-punt 145.B.300. Jekk jinstab kwalunkwe nuqqas ta’ konformità, l-awtorità kompetenti għandha tinnotifika lill-organizzazzjoni, titlob aktar bidliet, u taġixxi f’konformità mal-punt 145.B.350. 145.B.350 Sejbiet u azzjonijiet korrettivi; osservazzjonijiet (a) L-awtorità kompetenti għandu jkollha sistema fis-seħħ biex tanalizza s-sejbiet għas-sinifikat tas-sikurezza tagħhom. (b) Sejba tal-livell 1 għandha tinħareġ mill-awtorità kompetenti meta jiġi identifikat kwalunkwe nuqqas ta’ konformità sinifikanti mar-rekwiżiti applikabbli tar-Regolament (UE) 2018/1139 u mal-atti delegati u ta’ implimentazzjoni tiegħu, mal-proċeduri u mal-manwali tal-organizzazzjoni, jew maċ-ċertifikat tal-organizzazzjoni inklużi t-termini tal-approvazzjoni, li jnaqqas is-sikurezza jew jipperikola serjament is-sikurezza tat-titjira. Is-sejbiet tal-livell 1 għandhom jinkludu wkoll: (1) kwalunkwe nuqqas ta’ għoti ta’ aċċess lill-awtorità kompetenti għall-faċilitajiet tal-organizzazzjoni msemmija fil-punt 145.A.140 matul il-ħinijiet tax-xogħol normali u wara żewġ talbiet bil-miktub; (2) il-kisba taċ-ċertifikat tal-organizzazzjoni jew iż-żamma tal-validità tiegħu bil-falsifikazzjoni tal-evidenza dokumentarja mressqa; (3) kwalunkwe evidenza ta’ prattika ħażina jew ta’ użu frodulenti taċ-ċertifikat tal-organizzazzjoni; (4) in-nuqqas ta’ maniġer responsabbli. (c) Sejba tal-livell 2 għandha tinħareġ mill-awtorità kompetenti meta jiġi identifikat kwalunkwe nuqqas ta’ konformità mar-rekwiżiti applikabbli tar-Regolament (UE) 2018/1139 u mal-atti delegati u ta’ implimentazzjoni tiegħu, mal-proċeduri u mal-manwali tal-organizzazzjoni, jew maċ-ċertifikat tal-organizzazzjoni inklużi t-termini tal-approvazzjoni, li ma tkunx ikklassifikata bħala sejba tal-livell 1. (d) Meta tinstab sejba matul is-sorveljanza jew bi kwalunkwe mezz ieħor, l-awtorità kompetenti għandha, mingħajr preġudizzju għal kwalunkwe azzjoni addizzjonali meħtieġa mir-Regolament (UE) 2018/1139 u mill-atti delegati u ta’ implimentazzjoni tiegħu, tikkomunika bil-miktub is-sejba lill-organizzazzjoni u titlob azzjoni korrettiva biex jiġi indirizzat in-nuqqas ta’ konformità identifikat. Jekk sejba tal-livell 1 tkun relatata direttament ma’ inġenju tal-ajru, l-awtorità kompetenti għandha tinforma lill-awtorità kompetenti tal-Istat Membru li fih ikun irreġistrat l-inġenju tal-ajru. (1) Jekk ikun hemm kwalunkwe sejba tal-livell 1, l-awtorità kompetenti għandha tieħu azzjoni immedjata u xierqa biex tipprojbixxi jew tillimita l-attivitajiet tal-organizzazzjoni involuta u, jekk ikun xieraq, din għandha tieħu azzjoni biex tirrevoka ċ-ċertifikat jew biex tillimitah jew tissospendih kompletament jew parzjalment, skont il-firxa tas-sejba tal-livell 1, sakemm tittieħed azzjoni korrettiva b’suċċess mill-organizzazzjoni. (2) Jekk ikun hemm kwalunkwe sejba tal-livell 2, l-awtorità kompetenti għandha: (i) tagħti lill-organizzazzjoni perjodu għall-implimentazzjoni ta’ azzjoni korrettiva li jkun xieraq għan-natura tas-sejba, u li fi kwalunkwe każ inizjalment ma għandux ikun ta’ aktar minn 3 xhur. Il-perjodu għandu jibda mid-data tal-komunikazzjoni bil-miktub tas-sejba lill-organizzazzjoni li tkun qed titlob azzjoni korrettiva biex jiġi indirizzat in-nuqqas ta’ konformità identifikata. Fi tmiem dak il-perjodu, u soġġetta għan-natura tas-sejba, l-awtorità kompetenti tista’ testendi l-perjodu ta’ tliet xhur dment li jkun ġie miftiehem pjan ta’ azzjoni korrettiva mal-awtorità kompetenti; (ii) tivvaluta l-pjan ta’ azzjoni korrettiva u l-pjan ta’ implimentazzjoni proposti mill-organizzazzjoni, u jekk il-valutazzjoni tikkonkludi li dawn ikunu biżżejjed biex jindirizzaw in-nuqqas ta’ konformità, taċċettahom. (3) Jekk l-organizzazzjoni tonqos milli tressaq pjan ta’ azzjoni korrettiva aċċettabbli, jew tonqos milli twettaq l-azzjoni korrettiva fil-perjodu ta’ żmien aċċettat jew estiż mill-awtorità kompetenti, is-sejba għandha tittella’ għal-livell 1 u għandha tittieħed azzjoni kif stabbilit fil-punt (d)(1). (4) L-awtorità kompetenti għandha tirreġistra s-sejbiet kollha li din tkun indikat jew li jkunu ġew ikkomunikati lilha f’konformità mal-punt (e) u, meta jkun applikabbli, il-miżuri ta’ infurzar li din tkun applikat, kif ukoll l-azzjonijiet korrettivi kollha u d-dati tal-għeluq tal-azzjonijiet għas-sejbiet kollha. (e) Mingħajr preġudizzju għal kwalunkwe miżura ta’ infurzar addizzjonali, meta awtorità li tkun qed twettaq il-kompiti ta’ sorveljanza skont il-punt 145.B.300(d) tidentifika kwalunkwe nuqqas ta’ konformità mar-rekwiżiti applikabbli tar-Regolament (UE) 2018/1139 u mal-atti delegati u ta’ implimentazzjoni tiegħu minn organizzazzjoni ċċertifikata mill-awtorità kompetenti ta’ Stat Membru ieħor jew mill-Aġenzija, din għandha tinforma lil dik l-awtorità kompetenti u tagħti indikazzjoni tal-livell tas-sejba. (f) L-awtorità kompetenti tista’ toħroġ osservazzjonijiet għal kwalunkwe wieħed mill-każijiet li ġejjin li ma jkunux jirrikjedu sejbiet tal-livell 1 jew tal-livell 2: (1) għal kwalunkwe oġġett li l-prestazzjoni tiegħu tkun ġiet ivvalutata bħala ineffettiva; (2) meta jkun ġie identifikat li oġġett ikollu l-potenzjal li jikkawża nuqqas ta’ konformità skont il-punti (b) jew (c); (3) meta s-suġġerimenti jew it-titjib ikunu ta’ interess għall-prestazzjoni tas-sikurezza ġenerali tal-organizzazzjoni. L-osservazzjonijiet maħruġa skont dan il-punt għandhom jiġu kkomunikati bil-miktub lill-organizzazzjoni u rreġistrati mill-awtorità kompetenti. 145.B.355 Sospensjoni, limitazzjoni u revoka L-awtorità kompetenti għandha: (a) tissospendi ċertifikat meta tqis li jkun hemm raġunijiet validi li din l-azzjoni tkun meħtieġa biex tiġi evitata theddida kredibbli għas-sikurezza tal-inġenji tal-ajru; (b) tissospendi, tirrevoka jew tillimita ċertifikat jekk din l-azzjoni tkun meħtieġa skont il-punt 145.B.350; (c) tissospendi jew tillimita kompletament jew parzjalment ċertifikat jekk ċirkostanzi imprevedibbli barra mill-kontroll tal-awtorità kompetenti jipprevjenu lill-ispetturi tagħha milli jaqdu r-responsabbiltajiet ta’ sorveljanza tagħhom waqt iċ-ċiklu ta’ ppjanar tas-sorveljanza.”;